RESOLUCIÓN do 1 de decembro de 2006, da División de Recursos Económicos, pola que se dispón a publicación do acordo de encomenda de xestión entre a División de Recursos Económicos e a Xerencia da Área Sanitaria de Ferrol, para a encomenda de actuacións para a contratación da subministración de reactivos para o sintrom (tao).
SERVIZO GALEGO DE SAÚDE — III. OUTRAS DISPOSICIÓNS — 19/01/2007

A División de Recursos Económicos do Servizo Galego de Saúde e a Xerencia da Área Sanitaria de Ferrol subscribiron, o 2 de outubro de 2006, un acordo polo que se lle encomenda á devandita xerencia xeral a xestión material do expediente de
contratación mediante o sistema de adopción de tipo de subministración de reactivos para o sintrom (tao) para os centros sanitarios dependentes do Servizo Galego de Saúde.
Para xeral coñecemento e en cumprimento do disposto no punto 3 do artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, disponse a súa publicación como anexo a esta resolución.
Santiago de Compostela, 1 de decembro de 2006.
Ana Fernández Pulpeiro
Directora da División de Recursos Económicos
ANEXO
Acordo entre a División de Recursos Económicos do Sergas e o Dirección da Área Sanitaria de Ferrol para a encomenda a este última da xestión material do expediente de contratación da subministración de reactivos para o sintrom (tao).
Dunha parte: Ana Fernández Pulpeiro, directora xeral da División de Recursos Económicos do Sergas.
Doutra parte: Lourdes Buxaderas Juega, xerente da Área Sanitaria de Ferrol.
EXPONEN:
O sistema de compras integradas do Sergas establece entre os seus obxectivos a procura da eficiencia na xestión das contratacións do organismo, a participación dos profesionais e a cooperación dos centros.
Entre as medidas que hai que acometer está que un centro asuma a tramitación material dun expediente de contratación que afecte a unha pluralidade dos centros do organismo autónomo, con iso trátase de non duplicar os esforzos da contratación e aproveitar os recursos existentes neste ámbito.
Por todo o exposto, ambas as partes deciden subscribir este instrumento de formalización de encomenda de xestión que se rexerá polas seguintes cláusulas:
Primeira.-Obxecto da encomenda de xestión.
A División de Recursos Económicos do Servizo Galego de Saúde e a Xerencia da Área Sanitaria de Ferrol acordan, no marco do disposto no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, que a citada xerencia leve a cabo, por razóns de eficacia, a xestión material do expediente para a contratación, polo Sergas, da subministración de reactivos para o sintrom (tao) mediante o sistema de adopción de tipo.
Segunda.-Natureza e alcance da xestión encomendada.
A xestión material que se encomenda, con respecto ao citado no punto anterior, concrétase nas seguintes actividades, co alcance que en cada caso se sinale:
a) Tramitación do expediente de contratación (artigo 11.2ºf) do Real decreto lexislativo 2/2000, polo
que se aproba o texto refundido da Lei de contratos das administracións públicas).
b) Recepción das ofertas dos licitadores.
c) Preparación e realización das mesas de contratación.
Terceira.-Financiamento.
Esta encomenda de xestión non dará lugar a contraprestacións financeiras entre as partes, as cales asumirán os custos das actuacións que deben realizar segundo o establecido na devandita encomenda.
Cuarta.-Prazo de vixencia.
O prazo de vixencia deste acordo establécese desde a súa sinatura ata o peche definitivo do expediente.
Quinta.-A encomenda de xestión non supón cesión da titularidade das competencias nin dos elementos substantivos do seu exercicio, atribuídas á División de Recursos Económicos do Servizo Galego de Saúde.
Sexta.-É responsabilidade da División de Recursos Económicos do Sergas ditar os actos ou resolucións de carácter xurídico que dean soporte ou nos cales se integre a concreta actividade material obxecto desta encomenda de xestión.
Santiago de Compostela, 2 de outubro de 2006. Ana Fernández Pulpeiro. Directora xeral da División de Recursos Económicos. Lourdes Buxaderas Juega. Xerente da Área Sanitaria de Ferrol.